السينيݣال، رسميا لجمهورية د السينيݣال (ب لفرانساوية: République du Sénégal - ب لوولوف: Réewum Senegaal) هي بلاد جات ف لغرب د إفريقيا، ف لجنوب د لواد د السينيݣال. تاتحدّها من الشمال موريطانيا، من لغرب لمحيط لأطلسي، من الشرق مالي، و من لجنوب غينيا و غينيا بيصًاو. من غير هاد لحدود، السينيݣال ضايرة على بلاد آخرا من ݣاع الجوايه (هاد لبلاد جات داخلة فيها كاملة، من غير لغرب، اللي كيطل على لبحر)، و اللي هي ݣامبيا. لبلاصة اللي فيها السينيݣال دابا تستعمرات من فرانسا ف لوسط د لقرن 19 (جوايه 1850)، و لكن شي بلايص ستعمراتهم بريطانيا (ولاّو مبعد هوما ݣامبيا). لحدود اللي تدارت ما بيناهم بجوج كانت هي باللي ݣامبيا غا تكون هي لبلاصة اللي ما بين 10 كيلوميطر من الشمال و لجنوب ديال لواد ݣامبيا، و داكشي لاخر هو السينيݣال. ستاقلات السينيݣال من فرانسا ف 20 يونيو 1960، و دارت دولة وحدا مع مالي كانت سميتها "لفيديرالية د مالي". هاد الدولة تفرقات مورا شهراين (20 غشت 1960)، و ولاّت كل وحدا فيهم بلاد.